Diari Oficial de la Generalitat Valenciana


Sumari del DOGV 6235, del 29-03-2010 (2010/3464)

ORDRE 10/2010, de 25 de març, de la Conselleria d'Indústria, Comerç i Innovació, per la qual es regulen les ajudes per al Pla de Competitivitat de la Comunitat Valenciana en matèria de qualitat, per a l'exercici 2010.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6235

Data del DOGV
:   29-03-2010

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2010/3464


Data del document
:   25-03-2010

Organisme emissor
:   Conselleria d'Indústria, Comerç i Innovació

Tipus de document
:   Ordre

Anàlisi jurídica

 Descriptors 

:   * ajuda pública
    * comercialització

ORDRE 10/2010, de 25 de març, de la Conselleria d'Indústria, Comerç i Innovació, per la qual es regulen les ajudes per al Pla de Competitivitat de la Comunitat Valenciana en matèria de qualitat, per a l'exercici 2010. [2010/3464]  
L'actual conjuntura econòmica aconsella a les administracions públiques incrementar els esforços per a plantejar mesures coordinades per a oferir una resposta global, concentrant els seus objectius en el creixement i l'ocupació, i tenint com a referències permanents la cohesió social i el desenvolupament sostenible, en línia amb l'Estratègia de Lisboa i el Pla de Recuperació de l'Economia adoptat per la Comissió al novembre de 2008.  
L'economia valenciana, en sintonia amb l'espanyola i l'europea, participa tant en les conseqüències de la crisi com en les mesures per a aturar-la amb avantatge. Per a això, cal incentivar el desenvolupament d'estratègies que redunden en una major eficiència i qualitat en la gestió i en la prestació dels servicis comercials, així com la innovació, autèntic motor de desenvolupament empresarial.  
El Consell és plenament conscient del paper protagonista que han de tenir tant les empreses i les seues associacions com les entitats locals en la proposta i gestió d'actuacions que dinamitzen l'economia i el conjunt del teixit empresarial del seu àmbit d'influència, estimulant l'adopció d'estratègies d'èxit a llarg termini i, de manera molt especial, fomentant la qualitat amb la finalitat última de millorar la competitivitat de la nostra economia i amb això aconseguir millors cotes d'ocupació, qualitat de vida i benestar per al conjunt dels nostres ciutadans.  
Per això, ha considerat necessari establir una convocatòria d'ajudes específica per al foment de la qualitat en el comerç, amb caràcter complementari a la resta d'incentius per a la modernització i millora de la competitivitat del comerç de la Comunitat Valenciana.  
Finalment, i per complir el que disposa l'apartat 1 de l'article 7 del Decret 147/2007, de 7 de setembre, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, s'assenyala que, havent autoritzat la Comissió Europea el règim temporal d'ajuda per a concedir quantitats limitades d'ajuda compatible, mitjançant Decisió C(2009)4558 (ajuda d'estat núm. N 307/2009-Espanya), les ajudes que es concedisquen d'acord amb el que preveu la present ordre s'acolliran al marc temporal comunitari aplicable a les mesures d'ajuda estatal per a facilitar l'accés al finançament en l'actual context de crisi econòmica i financera (DOUE C 16/1, de 22 de gener de 2009). Per consegüent, estes ajudes són compatibles amb el mercat comú sobre la base de l'antic article 87.3.b) del Tractat CE, actual article 107.3.b) del Tractat de Funcionament de la Unió Europea, que considera compatibles les ajudes estatals destinades a «solucionar una greu pertorbació en l'economia d'un estat membre».  
Per això, i en virtut de les facultats que m'atorguen l'article 28 de la Llei 5/1983, de 30 de desembre, de Consell, i l'article 47 del Text Refós de la Llei d'Hisenda Pública de la Generalitat,  
ORDENE  
TÍTOL I  
Disposicions generals  
Article 1. Objecte i accions susceptibles de suport  
1. L'objecte de la present ordre és establir les bases reguladores i realitzar la convocatòria de concessió d'ajudes als beneficiaris que es reflectisquen en cada títol i capítol d'esta ordre per a les actuacions derivades del Pla de Competitivitat de la Comunitat Valenciana en matèria de qualitat, per a l'exercici 2010.  
2. Les accions susceptibles de suport són les establides en esta ordre per a cada tipus d'ajuda i s'ajustaran al que disposen els apartats següents:  
a) Tret del que disposa el títol II, l'execució de les actuacions podrà iniciar-se des de l'1 de gener del 2010.  
b) No serà subvencionable l'IVA satisfet en l'adquisició de béns i servicis, tret que s'acredite documentalment que forma part del cost de l'actuació susceptible de suport i que no és susceptible de recuperació o compensació.  
c) Es podrà subcontractar l'activitat objecte de la subvenció fins al 100 per cent.  
d) Les ajudes que es concedisquen poden acumular-se amb altres ajudes compatibles o amb altres formes de finançament comunitari, sempre que es respecten les intensitats d'ajuda màxima indicades en les directrius o en els reglaments d'exempció per categories aplicables.   
e) Les ajudes que es concedisquen a l'empara de la present ordre a entitats amb activitat econòmica tenen les condicions següents:  
- S'acullen al marc temporal d'ajudes d'estat per a facilitar l'accés al finançament en l'actual context de crisi econòmica i financera. Les ajudes acollides a l'esmentat marc només podran concedir-se fins al 31 de desembre del 2010.  
- Les ajudes acollides a l'esmentat marc rebudes per una mateixa entitat no poden excedir 500.000 euros (totes les xifres utilitzades seran imports bruts, és a dir, abans d'impostos o d'altres deduccions), si bé es computaran també per a l'esmentada acumulació les ajudes rebudes per una mateixa entitat acollides al règim de minimis, entre l'1 de gener de 2008 i el 31 de desembre del 2010.  
- Este règim d'ajudes no podrà aplicar-se a empreses actives en els sectors de la pesca i de l'agricultura; a ajudes a l'exportació ni a ajudes que afavorisquen els productes nacionals enfront dels productes importats; a empreses actives en la producció agrícola primària; a empreses especialitzades en la transformació i comercialització de productes agrícoles, si l'import de l'ajuda s'establix segons el preu o la quantitat de productes d'eixe tipus comprats pels productors primaris o comercialitzats per les empreses afectades, o si la concessió de l'ajuda se supedita a l'obligació de cedir-la totalment o parcialment a productors primaris.  
- L'ajuda només podrà atorgar-se a entitats que no estigueren en crisi l'1 de juliol de 2008, segons el que disposa el punt 2.1 de les directrius comunitàries sobre ajudes estatals de salvament i reestructuració d'empreses publicades en el Diario Oficial de la Unión Europea C 244/2 d'1 d'octubre de 2004, o segons el que disposa l'apartat 7 de l'article 1 del Reglament (CE) núm. 800/2008, de la Comissió, de 6 d'agost (Reglament General d'Exempció per Categories).  
3. Les ajudes regulades en la present ordre són «ajudes transparents» en el sentit de l'article 2 apartat 6 del Reglament (CE) núm. 800/2008, de la Comissió.  
Article 2. Beneficiaris  
1. Podran ser beneficiaris de les ajudes regulades en la present ordre els que es detalle en cada capítol.  
2. Els beneficiaris no podran estar sotmesos a les prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions, i hauran de complir la normativa sobre integració laboral de persones amb discapacitat.  
Article 3. Crèdit pressupostari  
1. De conformitat amb el que establix la Llei 13/2009, de 29 de desembre, de Pressupostos de la Generalitat per al 2010, les ajudes previstes esta ordre es finançaran a càrrec de la secció 11, programa 761.10 Ordenació i Promoció Comercial, i línies i imports globals màxims que a continuació s'especifiquen:  
Capítol IV  
Línia T5799  
- Ajudes previstes en el títol II, capítol I, article 13, per un import global màxim de 349.420,00 euros.  
- Ajudes previstes en el títol II, capítol II, article 17.2, punts b) i c) per un import global màxim de 150.000,00 euros.  
Capítol VII  
Línia T0146  
- Ajudes previstes en el títol II, capítol II, article 17.2, apartat a) per un import global màxim de 300.000,00 euros.  
2. Els anteriors imports globals màxims, així com el termini de presentació de sol·licituds podran ser ampliats segons el pressupost disponible. Es delega en la directora general de Comerç i Consum l'aprovació d'estes modificacions. La resolució que es dicte en l'exercici d'esta delegació serà publicada en el Diari Oficial de la Comunitat Valenciana.  
Article 4. Sol·licituds i terminis  
1. La sol·licitud general en imprés normalitzat, haurà d'anar acompanyada dels annexos corresponents. Ambdós documents es podran obtenir en la pàgina web de la Generalitat () a partir de la publicació d'esta convocatòria.  
2. Les sol·licituds es presentaran en els corresponents serveis territorials de Comerç, o mitjançant qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Així mateix, podrà realitzar-se la presentació telemàtica de les sol·licituds i per a això s'accedirà al catàleg de servicis públics interactius de la Generalitat accessibles a través de i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'ACCV. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de la GV.  
Si alguns dels documents a aportar juntament amb la sol·licitud no poden ser presentats de forma telemàtica, se'n farà el lliurament per registre d'entrada, en el termini més breu possible dins de l'establit en l'apartat 5 d'este article.  
3. Les sol·licituds hauran d'anar acompanyades, a més de la documentació que per a cada una de les ajudes s'establix concretament en l'articulat d'esta ordre, dels documents que a continuació s'indiquen:  
a) Memòria firmada, descriptiva de l'actuació per a la qual se sol·licita l'ajuda i pressupostos externs detallats per partides i preus unitaris. La memòria haurà d'incloure tots aquells aspectes que, per a cada tipus d'ajuda, hagen d'especificar-se d'acord amb el que disposa l'articulat d'esta ordre.  
b) Dades de domiciliació bancària segons model vigent. Si el compte bancari no ha sigut utilitzat mai en les relacions amb esta conselleria, s'haurà d'aportar fitxa de manteniment de tercer i certificat bancari acreditatiu de la titularitat. En qualsevol altre cas, s'indicarà el número del compte anteriorment utilitzat i donat d'alta a estos efectes.  
c) En el cas d'ajudes a la inversió, programa d'actuació que garantisca l'execució en l'exercici actual.  
d) Declaració responsable del compliment de la normativa sobre integració laboral de persones amb discapacitat, o si és el cas, d'estar-ne exempt.   
e) Declaració responsable de no haver rebut ni sol·licitat altres subvencions, ajudes, ingressos o recursos per a la mateixa finalitat o, si és el cas, relació d'entitats a les quals s'hagen sol·licitat o de les quals s'hagen obtingut, amb indicació de la quantitat sol·licitada o concedida, data de concessió, si és el cas, i normativa en què s'empara.   
f) Declaració responsable sobre les ajudes rebudes a l'empara del marc temporal d'ajudes d'estat des de l'1 de gener de 2008, així com d'altres ajudes d'estat obtingudes per als mateixos costos subvencionables, i ajudes de minimis concedides per qualsevol projecte al sol·licitant des de l'1 de gener de 2008, amb indicació d'import, organisme, data de concessió, règim d'ajudes en què s'empara i objectiu de l'ajuda i costos subvencionats; o, si és el cas, declaració de no haver-ne rebuda cap. Així mateix, es declararà la intensitat màxima autoritzada per la Unió Europea per a cada ajuda d'estat concedida per als mateixos costos subvencionables, i s'indicarà el percentatge que representa cada ajuda percebuda respecte dels costos subvencionables. Es declararà també si l'empresa es troba en crisi d'acord amb el que establix l'article 1.2.e) d'esta ordre, si és el cas.  
g) Declaració responsable que acredite que el sol·licitant no és deutor de la Generalitat per reintegrament de subvencions i que no està sotmés a les altres prohibicions per a obtenir la condició de beneficiari establides en l'article 13 de la Llei 38/2003, de 17 de novembre, General de Subvencions.  
h) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social. La presentació de la sol·licitud per part del beneficiari de la subvenció comportarà l'autorització a la Conselleria d'Indústria, Comerç i Innovació perquè esta obtinga de forma directa, a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en els articles 18 i 19 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. La Direcció General de Comerç i Consum es reserva el dret de requerir el sol·licitant si la informació obtinguda presenta alguna incidència.  
No obstant això, el sol·licitant hi podrà denegar expressament el consentiment; en este cas haurà d'aportar els certificats que a continuació s'especifiquen, i que tindran un període de validesa de sis mesos a comptar de la data de la seua expedició:  
- De l'Agència Estatal d'Administració Tributària, el certificat que acredite que el sol·licitant es troba al corrent de les seues obligacions tributàries.   
- De la Tresoreria General de la Seguretat Social, el certificat acreditatiu que el sol·licitant es troba al corrent en el compliment de les seues obligacions amb la Seguretat Social.  
- Dels serveis territorials de la Conselleria d'Economia, Hisenda i Ocupació, el certificat acreditatiu que el sol·licitant no té deutes de naturalesa tributària amb la Generalitat.   
En este sentit, els certificats expedits per les administracions tributàries i per la Seguretat Social tindran una validesa de sis mesos des de la data de l'expedició, d'acord amb el que establix l'article 23.3 del Reial Decret 887/2006, pel qual s'aprova el Reglament de la Llei 38/2003, General de Subvencions.  
Queden exonerades d'esta obligació aquelles pimes beneficiàries d'ajudes que en conjunt no superen la quantia d'1.800 euros per concepte i any, d'acord amb el que establix l'apartat 5 de l'article 3 de l'Ordre de 30 de maig de 1996, de la Conselleria d'Economia i Hisenda, sobre la forma que els beneficiaris de les subvencions acreditaran l'exigència prevista en l'article 47.7 del Text Refós de la Llei d'Hisenda Pública de la Generalitat Valenciana. Així mateix, en virtut de l'article 3.2 de la mateixa ordre queden exonerades les entitats locals, així com els ens i les empreses a què es referix l'article 5 del text refós de la indicada llei d'hisenda pública.  
i) Si és el cas, documentació expedida per l'Agència Estatal de l'Administració Tributària acreditativa de l'exempció o la no-subjecció a l'IVA, que haurà d'anar acompanyada d'una declaració responsable del representant de l'entitat sobre la subsistència dels requisits que, segons la normativa de l'impost, en fonamenten l'exempció o la no-subjecció, o declaració responsable que l'IVA suportat en les despeses necessàries per a la realització de l'actuació subvencionada no és susceptible de recuperació o compensació.  
j) Si és el cas, documentació acreditativa de les circumstàncies rellevants per a la valoració de l'expedient.  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb esta ordre resulte exigible, es demanarà a l'interessat que en el termini de 10 dies esmene la falta o adjunte els documents preceptius, amb indicació que si no ho fa així, es considerarà que ha desistit de la seua petició.   
5. El termini de presentació de sol·licituds serà de 15 dies a comptar de l'endemà de la publicació de la present ordre en el Diari Oficial de la Comunitat Valenciana.  
Article 5. Tramitació i resolució del procediment  
1. La Direcció General de Comerç i Consum podrà demanar al sol·licitant l'aportació addicional d'altres documents o dades aclaridors que estime necessaris per a resoldre la sol·licitud presentada.  
2. Vista la proposta formulada per la Comissió de Suports a la Comercialització, el titular de la Conselleria d'Indústria, Comerç i Innovació dictarà una resolució de concessió de l'ajuda on es fixarà expressament la quantia i s'incorporarà, si és el cas, les condicions, obligacions i determinacions accessòries a què haja d'ajustar-se el beneficiari. Així mateix, podran establir-se terminis parcials perquè el beneficiari execute com a mínim un determinat percentatge del projecte i per a la justificació del compliment d'altres condicions.  
Article 6. Resolució de concessió d'ajudes  
1. La resolució dels expedients s'efectuarà de forma conjunta mitjançant prorrateig entre els beneficiaris de la subvenció de l'import global màxim fixat.  
2. El termini màxim per a resoldre les sol·licituds que es formulen per a la concessió de les ajudes que puguen establir-se serà de sis mesos comptats des de la data de la finalització del termini de presentació de sol·licituds.  
3. Transcorregut el termini sense que s'hi haja dictat una resolució, s'entendrà desestimada la sol·licitud de concessió de l'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i Procediment Administratiu Comú.  
4. La resolució es notificarà als interessats en els termes previstos en l'article 58 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
5. Les subvencions concedides seran publicades en el Diari Oficial de la Comunitat Valenciana, amb indicació de la convocatòria, programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.  
6. Les resolucions a què fan referència els paràgrafs anteriors esgoten la via administrativa i contra estes podrà interposar-se recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos a comptar de l'endemà de la notificació de la resolució corresponent.   
Article 7. Resolució d'incidències  
1. La Direcció General de Comerç i Consum resoldrà les incidències que es produïsquen amb posterioritat a l'esmentada concessió i corregirà, si és el cas, els errors que puguen produir-se en la concessió de les ajudes.   
2. Les modificacions que tinguen lloc com a conseqüència de la resolució d'incidències no podran afectar drets de tercers interessats.  
Article 8. Control de les accions  
1. La Direcció General de Comerç i Consum realitzarà el control i seguiment de les accions a través de les comprovacions que considere necessàries.   
2. La Direcció General de Comerç i Consum en els supòsits en què ho cionsidere procedent, podrà designar personal tècnic perquè col·labore en l'execució o la direcció tècnica de les accions; a este efecte el beneficiari estarà obligat, quan així ho determine la corresponent resolució de concessió de l'ajuda a comunicar a este centre directiu l'inici de les actuacions.  
Article 9. Liquidació de les ajudes  
1. La liquidació de les ajudes s'efectuarà una vegada executat el projecte en la totalitat o en les fases previstes, d'acord amb el pressupost aprovat, que podrà diferir en la quantia de l'inicialment presentat i en els termes fixats per a la concessió de l'ajuda; serà també admissible la realització de pagaments parcials, d'acord amb el que establixen les esmentades resolucions de concessió.  
2. Als efectes del que establix el punt anterior, els beneficiaris, en el termini d'un mes des de l'execució del projecte en la totalitat, o de les fases previstes, i en tot cas fins al 10 de novembre de l'exercici corresponent, llevat que per circumstàncies concurrents s'establisca un termini distint en la resolució de concessió de l'ajuda, hauran de justificar el compliment de les condicions imposades i la consecució dels objectius previstos en l'acte de concessió, mitjançant la presentació dels documents següents, segons corresponga:  
a) Certificat expedit per l'interventor o secretari de la corporació, secretari de l'entitat o empresa, que incloga una relació detallada de les actuacions realitzades a què dóna suport la subvenció, amb indicació de cada una de les despeses incorregudes (amb identificació del creditor i del document, l'import, la data d'emissió i la data de pagament a càrrec del pressupost municipal), així com una declaració acreditativa de la realització de l'activitat i el compliment de les condicions i la finalitat de la subvenció.  
b) Justificants originals de les despeses realitzades: factures i la resta de documents de valor probatori equivalent, amb validesa en el tràfic juridicomercantil o amb eficàcia administrativa, justificatius de la despesa efectuada, expedits d'acord amb la normativa vigent. Les factures hauran d'incloure les dades formals que exigix per a la seua expedició el Reial Decret 1.496/2003, de 28 de novembre, pel qual s'aprova el reglament que regula les obligacions de facturació, i es modifica el Reglament de l'Impost sobre el Valor Afegit.  
Així mateix, es presentarà documentació acreditativa del pagament: rebuts, transferències o càrrecs bancaris o, si és el cas, còpia dels efectes mercantils lliurats al proveïdor o creditor garantits per una entitat financera o companyia d'assegurances.  
c) En les subvencions per a inversions que hagueren necessitat projecte tècnic per exigir-ho la naturalesa de l'actuació o tractar-se d'inversions en obra civil l'import de la qual siga igual o superior a 50.000 euros, més IVA, es presentarà una còpia de projecte, supervisat, el qual haurà de sotmetre's a informe de l'Oficina de Supervisió de Projectes o de tècnics designats per la conselleria, acompanyat dels certificats parcials d'obra i l'acta de recepció.  
d) Una mostra de qualsevol material gràfic que s'edite o article de promoció que es distribuïsca en la realització de les activitats subvencionades, així com una mostra gràfica de la instal·lació de tanques o cartells, en cas d'ajudes a la inversió en obres.  
e) En les subvencions a auditories o elaboració de plans d'actuació se'n presentarà una còpia.  
f) En les subvencions destinades al reconeixement de segells o distintius de qualitat s'aportarà la documentació que acredite tal reconeixement.  
g) Certificat expedit pel secretari o interventor de la corporació, acreditatiu de l'import, procedència i aplicació dels fons propis i d'altres ajudes o ingressos amb què, a més de la subvenció, hagen sigut finançades les actuacions.  
h) Acreditació de l'import, procedència i aplicació dels fons propis i d'altres subvencions i ingressos amb què, a més de la subvenció, hagen sigut finançades les actuacions. Amb esta finalitat el beneficiari presentarà una declaració responsable detallada.  
i) Declaració responsable que acredite que el beneficiari no és deutor de la Generalitat per reintegrament de subvencions.  
j) Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que no hi haja al mercat suficient nombre d'entitats que subministren o presten el servici, i justificació de la que s'ha triat quan no recaiga en la proposta econòmica més avantatjosa.  
Article 10. Obligacions del beneficiari  
Són obligacions del beneficiari:  
a) Complir l'objectiu, executar el projecte o realitzar l'activitat que fonamenta la concessió de les subvencions.  
b) Acreditar la realització de l'activitat, així com el compliment dels requisits i les condicions que determinen la concessió de l'ajuda.  
c) Sotmetre's, si és el cas, a la legislació vigent en matèria de contractació en el sector públic.  
d) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de verificació i control.  
e) El sotmetiment a actuacions de control financer que corresponen a la Intervenció General de la Generalitat i, si és el cas, dels òrgans competents dels distints fons europeus, en relació amb les ajudes concedides.  
f) En el cas d'ajudes a la inversió, el beneficiari haurà de destinar-les a la finalitat per a la qual es concedix la subvenció durant un període de cinc anys, en els termes previstos en l'article 31 de la Llei 38/2003, de 17 de novembre, General de Subvencions.  
g) Fer constar, de manera explícita en la difusió de les accions subvencionades, el suport de la Conselleria d'Indústria, Comerç i Innovació i, si és el cas, del corresponent organisme europeu. Quan es realitzen obres, durant l'execució d'estes, això anterior es materialitzarà també mitjançant la instal·lació de tanques o cartells.   
h) Comunicar, en qualsevol moment de la vigència de l'expedient, i en tot cas juntament amb la justificació de l'actuació subvencionada, altres ajudes públiques o privades que haguera obtingut o sol·licitat per al mateix projecte amb posterioritat a la data de presentació de la sol·licitud.  
Article 11. Minoració i resolució de l'ajuda concedida  
1. L'alteració d'alguna de les característiques no substancials de l'actuació aprovada, l'incompliment d'alguna de les condicions i terminis establits en la resolució, l'execució inadequada de part de la despesa aprovada, la insuficient justificació de la despesa i inversions presentades en la memòria inicial o la concessió d'altres ajudes públiques o privades, amb posterioritat a la presentació de la sol·licitud, si en el seu conjunt excedixen dels límits establits podrà donar lloc a la minoració de la subvenció concedida.  
2. L'incompliment pel beneficiari de qualsevol dels requisits, les condicions i la resta de circumstàncies que originaren l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la no-execució o la falta de justificació de la seua realització donarà lloc a la incoació per l'òrgan competent per a la concessió de les ajudes del corresponent expedient, que podrà finalitzar, si és el cas, amb la resolució de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.  
TÍTOL II  
Qualitat  
CAPÍTOL I  
Qualitat en les pimes comercials  
Article 12. Beneficiaris de les ajudes  
1. Podran ser beneficiaris de les ajudes previstes en este capítol les empreses, qualificades com a pimes, que exercisquen o estiguen a punt d'exercir l'activitat comercial a la Comunitat Valenciana, en algun dels següents seccions, grups i classes de la classificació nacional d'activitats econòmiques, segons el Reial Decret 475/2007, de 13 d'abril, pel qual s'aprova la classificació nacional d'activitats econòmiques 2009 (CNAE-2009): secció G, excepte: 45.1, 45.2, 46.1, 46.2, 46.35, 46.46, 46.6, 46.71, 46.72, 46.75, 46.76, 46.77, 46.9, 47.26, 47.3, 47.73, 47.8 i 47.9.   
En cap cas seran susceptibles de suport les activitats de reparació i manteniment, així com les que incloguen consum del producte comercialitzat en el mateix establiment.  
2. Els beneficiaris indicats en el punt anterior hauran de complir els requisits següents:  
a) Estar legalment constituïts.  
b) Dur a terme els projectes d'actuació en els seus establiments comercials.  
c) Realitzar les actuacions en establiments comercials, ubicats almenys en planta baixa (llevat que es tracte de comerç agrupat físicament), estar vinculats directament a una activitat comercial prevista en el punt anterior i no estar destinats a funcions productives o de transformació.  
d) Ser l'activitat, desenvolupada en l'establiment, de comerç detallista, inclosa entre les esmentades en el punt 1 d'este article, si se sol·licita suport per a la implantació del segell «Comerç excel·lent».  
3. Als efectes de les ajudes previstes en este títol, s'entendrà per establiment comercial aquella construcció o instal·lació de caràcter permanent, destinada a l'exercici regular d'activitats comercials que considera el punt 1 d'este article, amb una sala de vendes i atenció al públic clarament diferenciada.   
4. Les empreses que vulguen accedir a les ajudes previstes en este capítol hauran de complir la normativa vigent emanada d'esta conselleria pel que fa a la seua inscripció en els registres que corresponga i, si és el cas, acreditar l'obtenció de les autoritzacions que se sol·licite i siga procedent.  
Article 13. Accions i quanties susceptibles de suport   
1. Les ajudes hauran d'anar destinades a finançar les despeses corrents en què incórreguen les empreses comercials qualificades com a pimes d'acord amb el que establix l'article 14 per a la implantació de normes de qualitat del segell «Comerç excel·lent» i del distintiu públic de confiança en línia «Òptima web» del comerç electrònic. A efectes d'esta ordre, estos segells hauran de ser emesos respectivament per la Fundació Valenciana de la Qualitat i per ANETCOM.  
2. L'ajuda a concedir a les accions considerades susceptibles de suport serà de fins al 100% amb el límit de 600 euros per establiment.  
3. No serà subvencionable l'IVA i en general qualsevol impost pagat pel beneficiari.  
4. No seran susceptibles de suport les despeses de dietes i desplaçaments.  
5. Les actuacions iniciades amb anterioritat a la data de presentació de la sol·licitud no seran considerades susceptibles de suport.  
Article 14. Definició de pime   
1. Als efectes de les ajudes regulades en esta ordre s'entendrà per pimes aquelles empreses que reunisquen els requisits següents:  
a) Que ocupen menys de 250 persones.  
b) Que el seu volum de negocis anual no excedisca de 50 milions d'euros o que el seu balanç general anual no excedisca de 43 milions d'euros.  
2. El còmput dels efectius i els imports financers assenyalats s'efectuarà tal com disposa l'annex I del Reglament (CE) núm. 800/2008, de la Comissió, de 6 d'agost de 2008, Reglament General d'Exempció per Categories (DOUE L 214 de 9 d'agost de 2008).  
Article 15. Sol·licitud i documentació addicional  
Les sol·licituds, una per cada ajuda sol·licitada i per cada establiment comercial, hauran d'anar acompanyades dels documents que corresponga esmentats en l'article 4 i dels que a continuació s'especifiquen:  
a) Documentació acreditativa i identificadora del sol·licitant i, si és el cas, del seu representant legal, aportant:  
- Si és persona física còpia compulsada del DNI.  
- En el cas de societats mercantils s'haurà d'aportar còpia compulsada actualitzada de l'escriptura de constitució/estatuts i acreditació de la inscripció en el Registre Mercantil o registre corresponent, així com còpia compulsada de la targeta d'identificació fiscal.  
- Del representant legal s'haurà d'aportar còpia compulsada del DNI i dels poders actualitzats que acrediten la seua representació.  
b) Certificat expedit per l'Agència Estatal de l'Administració Tributària sobre l'impost d'activitats econòmiques.  
c) Declaració responsable relativa al compliment dels requisits establits en l'article 14, acompanyada de:  
- Còpia compulsada de l'últim butlletí de cotització a la Seguretat Social o de la documentació que acredite el nombre dels treballadors per compte d'altri que presten els seus servicis en l'empresa i el d'altres efectius, com ara propietaris que dirigisquen l'empresa i socis que exercisquen una activitat regular en l'empresa.  
- Còpia compulsada de l'últim balanç general anual o de la documentació fiscal que acredite el volum de negoci, corresponents a l'últim exercici comptable tancat.  
- Si és el cas, còpia compulsada de la documentació que acredite que l'empresa participa, o està participada, en el 25% o més del capital social d'altres empreses, o per altres empreses.  
d) Si és el cas, documentació civil, mercantil i laboral que acredite l'existència de la continuïtat d'empresa o altres formes de preexistència previstes en este títol.  
CAPÍTOL II  
Qualitat en mercats municipals  
Article 16. Beneficiaris de les ajudes  
Podran ser beneficiaris de les ajudes previstes en este títol les corporacions locals, les associacions empresarials i les fórmules de comerç associat o integrat, amb independència de la fórmula jurídica que adopten, que tinguen personalitat jurídica pròpia, i desenvolupen la seua activitat en mercats municipals detallistes.  
Article 17. Accions i quanties susceptibles de suport   
1. Les ajudes hauran d'anar destinades a finançar les següents actuacions que es realitzen en els mercats municipals detallistes de la Comunitat Valenciana per a accedir al reconeixement de mercats excel·lents per la Fundació Valenciana de la Qualitat, l'aplicació d'accions de millora, així com per a assolir el màxim nivell de tal reconeixement:  
a) Realització d'auditories i plans d'actuació en matèria energètica, mediambiental o d'unificació d'imatge.  
b) Adaptació a la normativa vigent, introducció de noves tecnologies, implantació de nous servicis com: punt net, consigna, servici a domicili, atenció al client, tractament de residus, emmagatzematge, pagament centralitzat o pàgina web.  
c) Obtenció de dades relacionades amb l'activitat del mercat.  
d) Accions informatives i de divulgació.   
2. Les actuacions anteriors podran dur-se a terme mitjançant:  
a) La realització d'inversions en equipament, instal·lacions i obra civil.  
b) Assistències tècniques o contractació directa de personal.  
c) Despeses corrents. A estos efectes també es consideraran susceptibles de suport les accions informatives, de divulgació i de promoció, així com l'adquisició, justificada, de paquets estàndard de programari.  
3. L'ajuda a concedir a les accions considerades susceptibles de suport serà de fins al 100% amb els límits següents:  
a) Per a les inversions previstes en el punt 2.a) precedent, fins a 150.000 euros.  
b) Per a les actuacions plantejades en el punt 2.b) anterior, fins a 30.000 euros.  
c) Per a les accions establides en el punt 2.c) d'este article, fins a 75.000 euros.  
4. No seran susceptibles de suport les despeses de dietes i desplaçaments.  
Article 18. Sol·licitud i documentació addicional  
Les sol·licituds hauran d'anar acompanyades dels documents que corresponga dels esmentats en l'article 4 i dels que a continuació s'indiquen, segons corresponga:  
a) Documentació identificadora de l'entitat sol·licitant i del seu representant legal, o persona en qui delegue de conformitat amb la legislació de règim local, si és el cas.   
b) Certificat del secretari de l'entitat o còpia de l'acte/acord de l'òrgan competent en què s'indique la voluntat de sol·licitar la subvenció.   
c) Documentació acreditativa i identificadora del sol·licitant i del seu representant legal. En el cas d'haver sigut aportada anteriorment i no haver experimentat cap variació, s'haurà d'aportar certificat del secretari de l'entitat acreditatiu que no s'ha produït cap canvi en la documentació identificadora de l'entitat i de la vigència del nomenament del president o de qui tinga la representació en la data de presentació de la sol·licitud.  
d) Certificat del secretari de l'entitat on conste, en la data de la publicació d'esta convocatòria, la relació numerada de membres amb denominació jurídica, número/codi d'identificació fiscal, ubicació de l'activitat i activitat econòmica que exercix cada un d'ells.  
e) Documentació acreditativa del nivell de reconeixement de «mercat excel·lent» o petició i informe previ de la Fundació Valenciana de la Qualitat que justifique la sol·licitud de suport que es formula.  
f) Pressupostos externs detallats per partides i preus unitaris o factures proforma que, en el cas de les corporacions locals, podrà substituir-se per memòria valorada. A més, haurà d'aportar-se projecte tècnic, en el cas que ho requerisca la naturalesa de l'actuació o quan es tracte d'inversions en obra civil i el seu import siga igual o superior a 50.000 euros, més IVA, el qual haurà de sotmetre's a informe de l'Oficina de Supervisió de Projectes o de tècnics designats per la Conselleria.  
g) Informe tècnic o certificat que acredite el compliment, en el present o amb les inversions plantejades, de la normativa vigent en matèria higienicosanitària, si es pretén suport per a inversions en equipaments en què es realitza activitat comercial alimentària.  
h) Informe tècnic o certificat que acredite un nivell d'accessibilitat adequat, si es pretén la realització d'inversions.  
i) Autorització municipal, si és el cas, a les inversions plantejades, en el cas que ho requerisca la naturalesa de l'actuació, o acreditació documental de la seua tramitació.  
DISPOSICIONS ADDICIONALS  
Primera. Documentació en poder de l'administració   
1. En el cas que els documents exigits que han d'acompanyar la sol·licitud de concessió d'ajudes ja estigueren en poder de qualsevol òrgan de l'administració actuant, el sol·licitant podrà acollir-se al que establix l'apartat f) de l'article 35 de la Llei 30/1992, de Règim Jurídic de les Administracions Públiques i del Procediment Administratiu Comú, sempre que s'hi facen constar el número d'expedient, la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de la finalització del procediment a què corresponguen.  
2. En els supòsits d'impossibilitat material d'obtenir el document, l'òrgan competent en podrà demanar al sol·licitant la presentació o, si de cas hi manca, l'acreditació per altres mitjans dels requisits a què fa referència el document.  
Segona. Cofinançament europeu   
1. Les ajudes previstes en la present ordre podran estar cofinançades pel Fons Europeu de Desenvolupament Regional.  
2. En el supòsit d'ajudes cofinançades amb fons comunitaris, s'aplicarà el procediment establit en la present ordre, amb adequació a les especialitats i compliment dels requisits que, si és el cas, es determinen en relació amb estes.  
3. La publicitat de les esmentades ajudes haurà de realitzar-se d'acord amb la normativa comunitària en la matèria.  
4. Les ajudes regulades en la present ordre no s'acumularen a cap ajuda pública corresponent a les mateixes despeses subvencionables si l'esmentada acumulació origina una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.  
DISPOSICIONS FINALS  
Primera  
Es faculta el secretari autonòmic d'Indústria, Comerç i Innovació per a dictar les resolucions necessàries per al desplegament, l'eficàcia i l'execució de la present ordre.  
Segona  
La present ordre entrarà en vigor l'endemà de la publicació en el Diari Oficial de la Comunitat Valenciana.  
València, 25 de març de 2010  
El conseller d'Indústria, Comerç i Innovació i  
vicepresident primer del Consell,  
VICENTE RAMBLA MOMPLET